ลัดเลาะมาแถบเมืองเก่าย่านสามเสน วันนี้เรามีเป้าหมายอยู่ที่ “เลอ มาย อัน” ร้านอาหารเวียดนามเก่าแก่ เปิดมานานกว่า 20 ปี ซึ่งตอนนี้ถูกรีโนเวทปรับปรุงใหม่ให้ดูทันสมัยยิ่งขึ้น แต่ยังคงไว้ซึ่งกลิ่นอายแบบเวียดนาม ตัวร้านเป็นตึกแถว 2 ชั้น ตั้งอยู่ริมถนนตรงข้ามวัดเอี่ยม ให้บริการอาหารเวียดนามสูตรดั้งเดิม ซึ่งเป็นสูตรที่ตกทอดจากคุณยายเจ้าของร้านที่เป็นคนเวียดนามแท้ๆ ที่คิดสูตรขึ้นมาเพราะอยากให้ลูกหลานได้ทานอาหารอร่อยที่ปรุงจากหัวใจ 

ผักสดๆ ในเมนูอาหารเวียนนามของ “เลอ มาย อัน” เป็นผักที่ปลูกใน ต. ระแหง อ.ลาดหลุมแก้ว จ.ปทุมธานี ซึ่งเป็นสวนของทางร้านเอง ผักแต่ละชนิดถูกบรรจงปลูกภายใต้มาตรฐาน เอาใจใส่ตั้งแต่ Treat น้ำก่อนที่จะใช้รดผัก เตรียมดินด้วยปุ๋ยหมัก ใช้สมุนไพรและจุลินทรีย์ในการกำจัดแมลง ท่ามกลางสภาพแวดล้อมและระบบนิเวศน์ที่ดีเยี่ยม จึงมั่นใจได้ว่าปลอดภัยจากสารพิษ ปราศจากเชื้อปนเปื้อน สามารถทานผักสดได้อย่างมั่นใจ 

อย่ารอช้ารีบตามมาชิมเมนูอาหารแต่ละเมนูที่ “เลอ มาย อัน” ไปพร้อมๆ กัน ดูสิว่ามีเมนูไหนที่ต้องจดไว้ในลิสต์ที่ต้องลอง !  

เริ่มต้นความอร่อยด้วย "ปอเปี๊ยะสูตรคุณยาย” (ราคา 150 บาท) ปอเปี๊ยะทอดกรอบ เสิร์ฟร้อนๆ สีเหลืองทองดูน่ารับประทาน ด้านในอัดแน่นไปด้วยวุ้นเส้น, กุ้งแห้ง, กุ้งสด, เห็ดหอม และเห็ดหูหนู แบบจัดเต็มไม่มีกั๊ก เวลาทานจึงได้สัมผัสที่กรุบกรอบจากตัวแป้งด้านนอก พร้อมรสชาติชุ่มฉ่ำกลมกล่อมของไส้ด้านใน จิ้มทานกับน้ำจิ้มแครอทสูตรพิเศษช่วยเพิ่มรสชาติให้อร่อยถูกปากมากยิ่งขึ้น 

“ข้าวเกรียบปากหม้อ” (ราคา 95 บาท) โดดเด่นด้วยเนื้อแป้งที่บางนุ่ม หนึบหนับ ด้านในสอดไส้หมูสับผัดกับต้นหอม เสิร์ฟพร้อมกระเทียม, ผักกาด และหอมเจียวกรุบกรอบ เป็นเมนูที่หอมคลุ้งอบอวลอยู่ในปากแถมทานเท่าไหร่ก็ไม่มีเบื่อ   

ใครที่ชอบทานแหนมเนืองแต่ไม่อยากห่อเองให้เลอะมือละก็ ขอแนะนำ “แหนมเนืองห่อสำเร็จ” (ราคา 100 บาท) ตัดปัญหาเรื่องการห่อแหนมเนืองไปได้เลย เพราะทางร้านห่อมาให้แบบสำเร็จ โดยด้านในอัดแน่นไปด้วย แหนมเนือง, แตงกวา, กล้วย และมะม่วง จิ้มทานกับน้ำจิ้ม brown sauce ที่ทางร้านพิถีพิถันคิดขึ้นมาเป็นพิเศษ นอกจากจะทานง่ายแล้วยังประหยัดเวลา แถมยังสะดวก ได้รสชาติความอร่อยแบบดั้งเดิม 

ปิดท้ายด้วยเมนูที่คุณได้ทานแบบฟรีๆ แน่นอนถ้าหากเป็นสมาชิกวงใน เพียงกดรับคูปองในวงในก็รับไปเลย “ขนมจีนเส้นหมี่หมูย่าง” (ราคา 70 บาท) หมูย่างติดมันนิดหน่อย ย่างจนส่งกลิ่นหอม ทานคู่กับขนมจีนราดน้ำจิ้มรสเปรี้ยวหวาน โรยด้วยแครอทและหอมเจียว รองด้วยผักกาดหอม เป็นเมนูที่อร่อยแถมยังได้ประโยชน์ต่อสุขภาพ 

หากได้ลองมาทานสักครั้ง เชื่อได้ว่า “เลอ มาย อัน” จะต้องกลายเป็นอีกหนึ่งร้านอาหารเวียดนามที่คุณจะต้องหลงรัก